Рођена је 25. марта 1907. године у Лазаревцу. Њени родитељи Васа и Стамена Ћуковић (рођена Миловановић), поред Спасеније, имали су још троје деце — Животу, Бошка и Радмилу. Отац јој је пореклом био из села Радоиње, код Нове Вароши и у Лазаревац је дошао 1901. године, где је отворио пекарско-месарску радњу. Био је учесник Првог и Другог балканског рата, 1912—1913. године, а у току Првог светског рата, био је борац чувене Дринске дивизије. Из рата се вратио тек у пролеће 1919, после дужег лечења од тифуса у Бизерти.